РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/180-20

30. новембар 2020. године

Б е о г р а д

ЗАПИСНИК

ДРУГЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 30. НОВЕМБРА 2020. ГОДИНЕ

 Седница је почела у 11,00 часова.

 Седницом је председавaо др Љубинко Ракоњац, председник Одбора.

 Поред председавајућег, седници су присуствовали: Жарко Богатиновић, заменик председника Одбора, као и чланови Одбора: Гојко Палалић, Драгана Радиновић, Марија Тодоровић, Томислав Јанковић, Весна Кришанов, Марко Парезановић, Јелена Обрадовић, Александар Југовић, Невенка Костадинова, Драган М. Марковић, Акош Ујхељи и заменици чланова Одбора: Владимир Граховац (заменик Марка Младеновића), Семира Ћосовић (заменик Јасмине Каранац), Марина Рагуш (упражњено место члана Одбора, од када је Радомир Дмитровић поднео оставку на функцију народног посланика) и Наташа Ивановић (заменик Весне Кришанов).

 Седници нису присуствовали чланови Одобра: Марко Младеновић, Јасмина Каранац и Александра Павловић Марковић.

 Седници су присуствовали и: министар заштите животне средине Ирена Вујовић, помоћник министра Филип Абрамовић, Сектор за управљање отпадом и отпадним водама, Милан Милић, директор Регионалне развојне агенције Срем, Бора Обрадовић, руководилац пројекта у Регионалној развојној агенцији Срем, као и представници Зелене столице: Тања Петровић, извршни директор Младих истраживача Србије и Никола Егић, председник Удружења рециклера Србије.

На предлог председника Одбора, једногласно, усвојен је следећи:

Д н е в н и р е д

1. Информација о раду Министарства заштите животне средине за период август-октобар 2020. године;
2. Разно.

 Пре преласка на рад по утврђеном дневном реду, једногласно, усвојен је Записник Прве седнице Одбора за заштиту животне средине, одржане 26. октобра 2020. године.

 Прва тачка дневног реда **- Информација о раду Министарства заштите животне средине за период август-октобар 2020. године**

Заменик председника Одбора, Жарко Богатиновић појаснио је одредбе Члана 229. Пословника члановима Одбора, који су први пут народни посланици.

 У уводном излагању, министар заштите животне средине Ирена Вујовић, рекла је да се у Министарству у последњих месец дана интензивно ради на детектовању приоритета, које је неопходно уредити у следећој години, када се ради о пројектима, које је потребно започети и оним који ће се реализовати у овој области, у складу са буџетом за 2021. годину. Указала је на то да се нагомилани проблеми не могу решити у једном дану, али да се мора радити на подизању свести о важности животне средине. Истакла је потребу усклађивања са прописима Европске уније у овој области, као и неопходност прављења дугорочне стратегије за решавање проблема. Навела је да ће следећи пут обавестити Одбор детаљно о плановима за 2021. годину.

 Помоћник министра Филип Абрамовић изнео је најважније информације о раду Министарства заштите животне средине за период август-октобар 2020. године. Навео је да су донета три правилника: о вредности дневне, вишедневне и годишње дозволе за рекреативни риболов за 2020. годину, о листи активности које могу да буду узрок загађења и деградације земљишта, о поступку, садржини података, роковима и захтевима за мониторинг земљишта и Правилник о службеној одећи, односно униформама чувара у националним парковима и заштићеним подручјима. Завршени су: Нацрт о изменама и допунама Закона о заштити природе и Предлог програма заштите природе РС, као и Нацрт закона о контроли и заштити о великих удеса, о процени утицаја на животну средину, о стратешкој процени утицаја на животну средину и о заштити од буке у животној средини, као и о биоцидним производима. Написано је и неколико предлога уредби о заштићеним подручјима, али и Предлог програма управљања отпадом и припремљена је регулатива која се односи на пластичне кесе, мерење и испитивање квалитета отпадних вода и др. Министарство надзире спровођење осам ИПА пројеката и 13 уговора (ИПА 2012 - Изградња и управљање регионалног центра за управљање отпадом Суботица – остала је само набавка камиона за сакупљање отпада, ИПА 2013 – Изградња постројења за прераду и пречишћавање отпадних вода у Рашкој – завршено и стављено у пробни рад, ИПА 2014 – Стратегија заштите од буке за конгломерацију града Ниша и усклађивање са прописима ЕУ, ИПА 2016 – наставак подршке имплементацији Поглавље 27 и НАТУРА 2000, ИПА 2017 – Изградња и унапређење система за прикупљање и третман комуналних отпадних вода у граду Краљеву је при крају, ИПА 2018 – Сакупљање и пречишћавање отпадних вода у граду Нишу, завршено је програмирање пројеката за ИПА 2019-20 – Изградња постројења за прикупљање и прераду отпадних вода Чачак и изградња новог регионалног центра за управљање отпадом Нови Сад). У Сектору за управљање отпадом и отпадним водама први пут су рађени решења и дозволе за нус-производе и крај статуса отпада, настављен је рад Комисије за праћење реализације Уговора за изградњу постројења за пречишћавање отпадних вода за Апатин, Прибој, Бабушницу, Бачку Паланку, Белу Паланку, Бољевац, Пећинце и Лапово. Завршавани су послови на уклањању опасног отпада, као и измештање и трајно збрињавање историјског опасног отпада са локација предузећа у реструктуирању и стечају (до сада уклоњено око 550 тона опасног отпада). Настављени су радови на изградњи главног колектора у Лесковцу и ушло се у финалну фазу пројекта проширења канализационе мреже у Лесковцу, која се финансира од стане Владе Краљевине Холандије. Урађено је 839 инспекцијских прегледа донето 56 решења, поднето је 37 захтева за покретање прекршајних поступака, шест пријава за привредни преступ и једна кривична пријава и изречене 22 мере о забрани рада. Агенција за заштиту животне средине израдила је Извештај о стању животне средине у РС за 2019. годину.

 У дискусији, која је уследила, учествовали су: Самира Ћосовић, Ирена Вујовић, Љубинко Ракоњац, Тања Петровић, Никола Егић

 Похваљен је рад Министарства на затварању депоније Стањевина 20. новембра, где се очекује и санација и рекултивација, за шта ће се определити средства и у наредној години. Указано је и на потребу за већом сарадњом са председницима општина. Одбор је информисан о томе да су одвојена значајна средства за изградњу трансферне станице у Новој Вароши (160 милиона динара), чиме ће се решити вишедеценијски проблеми општина Пријепоље, Прибој, Нова Варош, а у овој години су одвојена средства за санирање клизишта и проширење капацитета регионалне депоније Дубоко у Ужицу. Очекује се да ће се током следеће године интензивно радити на томе. Тиме ће се за наредних 20 година решити проблем ових општина.

 Одбор је укратко информисан о механизму Зелена столица, који успешно функционише већ седам година. Сугерисано је да информација о раду Министарства треба да има резиме и постављено питање да ли ће Одбор одржати седницу на којој ће размотрити Предлог закона о буџету за 2021. годину. Објашњено је да одржавање те седнице зависи од епидемиолошке ситуације.

На предлог председника Одбора, Одбор је, једногласно, одлучио да поднесе Народној скупштини Извештај да је, сагласно члану 229. Пословника Народне скупштине, размотрио Информацију о раду Министарства заштите животне средине за период август-октобар 2020. године и одлучио да је прихвати.

 Друга тачка дневног реда **- Разно**

Члан Одбора Томислав Јанковић, који је обављао функцију заменика градоначелника Сремске Митровице и председника Скупштине града, био је и члан Скупштине Регионалне развојне агенције Срем, предложио је да представници ове Агенције представе пројекат, који се спроводи.

 Председник Одбора истакао је да ће и убудуће позивати представнике локалних самоуправа, како би указивали на проблеме са којима се суочавају, како би они што пре били решени.

 Милан Милић, директор Регионалне развојне агенције Срем, представио је Одбору пројекат Регионалног центра за одрживи развој са тренинг центром за оператере на постројењима за третирање отпадних вода. Приказан је краћи филм о локацији, где се овај Центар гради, а он ће служити и као демонстрациони центар за све видове обновљиве енергије, у ком се могу директно примењивати иновације. У оквиру комплекса, налазиће се пречистач, регионална депонија, као и сам Регионални центар, као мултифункционална зграда, у којој ће бити смештени сви подцентри у области комуналне инфраструктуре и у области енергетике и енергетске ефикасности, као и start up лабораторије и радне и опитне собе. По идеји министра Недимовића, направљен је и кампус, са зградама од трске и блата (етно градња), које су такође енергетски ефикасне, са базеном компензационе воде, која се ствара од свих ових постројења, а иза ће бити топлотна пумпа, демонстрациона поља, тест инсталације, термосолари, фотосолари, Центар за логистику биомасе, која ће се прикупљати у околини овог центра и на Фрушкој Гори. Ту ће боравити они који ће долазити на едукације. Ту ће се налазити и мало огледно поље са брзорастућим биљкама. То ће бити место за сву научну заједницу из земље и региона.

Седница је закључена у 11,45 часова.

 СЕКРЕТАР ПРЕДСЕДНИК

 Милица Башић др Љубинко Ракоњац